
E L Ő T E R J E S Z T É S

Sülysáp Város Önkormányzata Képviselő-testületének
2015. május 21-én tartandó munkaterv szerinti ülésére

14. napirendhez

Tárgy: A helyi szociális ellátásokról szóló rendelet módosítása
Tisztelt Képviselő-testület!
A Képviselő-testület a szociális ellátások rendszerének változásából adódóan alkotta meg a 2015. március 1-jétől hatályos a helyi szociális ellátásokról szóló 3/2015. (II. 20.) önkormányzati rendeletét.
Az eljárások során megállapításra került az, hogy a rendelet pontosítása, kiegészítése szükséges. Fontosnak tartom azt, hogy ha lehetőségünk nyílik rá az egyébként is létfenntartási gondokkal küzdő sülysápi lakosoknak közmunkaprogram keretében próbáljunk meg támogatást nyújtani. Sajnos azonban nem egy esetben előfordult az, hogy ezzel a támogatással, az általunk felkínált lehetőséggel az ügyfél nem kívánt élni, és bár adott volt az, hogy az egészségi állapotának megfelelő közmunkát lásson el, azt mégsem vállalta, illetve több esetben fordult elő az is, hogy a közfoglalkoztató a közmunkást önhibájából azonnali felmondással elbocsátotta. E miatt szükségesnek tartom azt, hogy ezen személyeket egy évig a létfenntartási támogatásra való jogosultság lehetőségéből kizárjuk.
Az eddigi tapasztalatok alapján fontosnak tartom még azt is, hogy a családban az egy főre jutó havi jövedelemhatár összege korrigálásra kerüljön, a mindenkori legkisebb öregségi nyugdíjminimum 75 %-ra emelkedjen. Szükségesnek érzem a jövedelemhatár emelése miatt a támogatás havi összegének változtatását, valamint a családban maximálisan adható összeg meghatározását.
Kérem az előterjesztés szíves megtárgyalását, és a rendeletmódosítás elfogadását.
Sülysáp, 2015. április 28.

Horinka László s.k.

MELLÉKLET

Sülysáp Város Önkormányzata Képviselő-testületének

…/2015. (….) önkormányzati rendelete

a helyi szociális ellátásokról szóló 3/2015. (II. 20.) önkormányzati rendelet módosításáról
Sülysáp Város Önkormányzatának Képviselő-testülete az Alaptörvény 32. Cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontja, valamint a szociális igazgatásról és szociális ellátásokról szóló 1993. évi III. törvény 1. § (2), 2. §., 10. § (1), 26. §, 32. § (3), 45. §, 62. § (2), 92. § (1) és 132. § (4) bekezdésével kapott felhatalmazással, illetve feladatkörében eljárva a következőket rendeli el:

1.  §
A helyi szociális ellátásokról szóló 3/2015. (II. 20.) önkormányzati rendelet (a továbbiakban: Szr.) 3. § (2) bekezdése helyébe a következő rendelkezés lép: 

„(2) A család vagy háztartás egyidőben többféle támogatást is igényelhet, azonban a települési lakásfenntartási támogatást egyidőben legfeljebb egy személy veheti igénybe háztartásonként, a létfenntartási támogatást egyidőben legfeljebb egy személy veheti igénybe családonként.”

2.  §
Az Szr. 5. § (1) a) pontjában az „50” szövegrész helyébe a „75” szövegrész lép.
3.  §
A rendelet 5. § (2) bekezdése helyébe a következő rendelkezés lép:
„(2) A támogatás egyhavi összegét a család létszámának arányában kell megállapítani, a következők szerint:
a) a kérelmezőre és családtagjaira személyenként
3.000 Ft
b) egyedül élő személy esetén
5.000 Ft
c) a családban adható támogatás maximális havi összege
9.000 Ft”
4.  §
Az Szr. 5. §-a a következő (4) bekezdéssel egészül ki: 

„(4) Amennyiben a települési létfenntartási támogatás iránti kérelem benyújtását megelőző egy éven belül az önkormányzat a kérelmezőnek vagy családtagjának közfoglalkoztatásban való részvételt ajánlott fel, de azt nem fogadták el, vagy a közfoglalkoztatás keretében  önhibájukból a közfoglalkoztató azonnali felmondással jogviszonyukat megszüntette, úgy a család részére támogatás nem adható.”
5.  §
E rendelet a kihirdetését követő napon lép hatályba, majd az azt követő napon hatályát veszti.
Sülysáp, 2015. április 28.

Horinka László
Tóth Krisztina

